Beredskabscenter Aalborg fik fredag en anmeldelse om et voldsomt olieudslip ved Romdrup Å i Aalborg. Det er formentlig en nærtliggende virksomhed, der er synderen. Det er langt fra første gang, at man finder olie i Romdrup Å. - Der ligger mange industrielle virksomheder langs Ramdrup Å, så det er et meget udsat område. Der er olieudslip ved jævne mellemrum, siger vagthavende beredskabsinspektør Peter Reinau. - Virksomhederne ringer ikke selv ind, for de ved godt, hvad der venter, når miljømyndighederne finder ud af det. De har meget strengt tilsyn med dem, siger Peter Reinau og fortsætter: - Der er altid nogle, som vil slippe igennem, hvis ikke der er klare beviser. Det er en meget lang proces, slutter han. Beredskabet har en mistanke om, at fredagens udslip stammer fra en eller flere industrier beliggende på Lundeborgvej i Aalborg.

Referat:
Mange nærtliggende industrielle virksomheder betyder, at Romdrup Å ofte bliver offer for olieudslip.